《赠朱云岩司谏》
明代·林文俊

琐闼仙郎冰玉姿，襟怀好似杜拾遗。孤忠时上皂囊疏，馀兴春吟白雪诗。

南国三年行报政，倾城饯送车马盛。几番飞梦绕亲闱，彩衣今喜逢家庆。

春酒高堂何限情，东风引棹上玉京。晓漏还随鹓鹭入，朝阳共听凤凰鸣。

圣皇纳谏同尧舜，山甫之职当补衮。君看千年青史上，惟有忠孝流声远。

作者简介：（ 1487—1536）明福建莆田人，字汝英，号方斋。正德六年进士。授编修，官至南京吏部右侍郎。谥文修。有《方斋诗文集》。